SKRIFTLIG FORESPØRGSEL E-2260/99

af María Sornosa Martínez (PSE) til Kommissionen

(13. december 1999)

Om: Beskyttelse af miljøet og den historiske arv i området Dos Llometes ved Valencia (Spanien)

I området Dos Llometes de Massarojos (Valencia) er der planer om et urbaniseringsprojekt, som ifølge klager fra beboerne og forskellige organisationer er i strid med bestemmelserne vedrørende beskyttelse af miljøet og den historiske arv.

Klagerne (først og fremmest Colla Ecologista de Massarojos) har indbragt klage mod den virksomhed, der står bag projektet (Onofre Miguel) ved forundersøgelsesdomstol nr. 14 i Valencia. Klagen støttes dels på en rapport udarbejdet af Societat Valenciana d'Ornitologia, hvoraf det fremgår,

at området er levested for 65 fuglearter, hvoraf de 47 er beskyttede, og dels på resultatet af en undersøgelse foretaget af Universitat de Valencia, hvori området be tegnes som en palæontologisk forekomst, som kan indeholde fossiler af en alder på næsten 10 millioner år.

Vil Kommissionen sætte sig ind i rapporten fra Societat Valenciana d'Ornitologia for at afgøre, om de pågældende arter er beskyttet af direktiv 79/409/EØF(1) om beskyttelse af vilde fugle og i bekræftende fald gribe ind over for denne formodede overtrædelse af fællesskabslovgivningen?

Kan Kommissionen ligeledes afgøre, om Dos Llometes-projektet overtræder fællesskabslovgivningen, nærmere bestemt direktiv 92/43/EØF(2) om bevaring af naturtyper samt vilde dyr og planter?

Vil Kommissionen anmode de kompetente myndigheder om oplysninger om, hvorvidt der i forbindelse med Dos-Llometes-projektet er foretaget en undersøgelse af indvirkningen på miljøet, jf. direktiv 85/337/EØF(3)?

Mener Kommissionen ikke, at den ødelæggelse af den historiske arv, som urbaniseringen af Dos Llometes vil medføre, vil være direkte i strid med bestemmelserne i dens henstilling 75/65/EØF(4) til medlemsstaterne om beskyttelse af arkitektur- og naturarven?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 175 af 5.7.1985, s. 40.

(4) EFT L 21 af 28.1.1975, s. 22.

Svar afgivet på Kommissionens vegne af Margot Wallström

(24. januar 2000)

Kommissionen har ikke kendskab til de af det ærede medlem nævnte forhold. Den er rede til at undersøge rapporten fra Societat Valenciana d'Ornitologia for at finde ud af, om de arter, der er nævnt i klagen til den nationale undersøgelsesdommer, er beskyttet i henhold til Rådets direktiv 79/409/EØF af 2. april 1979 om beskyttelse af vilde fugle. I så fald vil Kommissionen anmode de spanske myndigheder om at fremsætte deres bemærkninger.

Det er nødvendigt at kende projektet Les Dos Llometes for at afgøre, om der er formodning om overtrædelse af EF-lovgivningen, dvs. Rådets direktiv 92/43/EØF af 21. maj 1992 om bevaring af naturtyper samt vilde dyr og planter. De spanske myndigheder har dog ikke nævnt den pågældende zone, Les Dos Llometes de Massarrojos (Valencia), i den nationale liste over lokaliteter af fællesskabsbetydning, som vil kunne integreres i Natura 2000-nettet. Kommissionen kan derfor ikke ud fra de oplysninger, det ærede medlem har forelagt, afgøre, om der er sket en overtrædelse af direktiv 92/43/EØF.

Kommissionen er ikke klar over, om der er foretaget en vurdering af det omhandlede projekts indvirkning på miljøet i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet. Men det skal dog nævnes, at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering, inden de kan godkendes, jf. artikel 2 i direktivet. Denne bestemmelse gælder for de projekter, der er nævnt i bilag I og II til direktivet. I artikel 4, stk. 2, er det fastsat, at de i bilag II nævnte projekter skal vurderes, når medlemsstaterne finder, at det er påkrævet på grund af deres karakter. Da direktiv 85/337/EØF finder anvendelse i dette tilfælde, skulle det nævnte projekt være omfattet af bilag II til direktivet. Projekter af denne kategori skal vurderes i overensstemmelse med artikel 5-10 i direktivet, når medlemsstaten finder, at det er påkrævet på grund af deres karakter. Det skal bemærkes, at direktiv 85/337/EØF er blevet ændret ved direktiv 97/11/EF(1). Men i henhold til artikel 3, stk. 2, i direktiv 97/11/EF gælder bestemmelserne i direktiv 85/337/EØF som affattet inden nærværende ændring, hvis en ansøgning om tilladelse er forelagt inden 14. marts 1999.

Med hensyn til spørgsmålet om, hvorvidt Les Dos Llometes-projektet er i strid med bestemmelserne i Kommissionens henstilling 75/65/EØF af 20. december 1974 til medlemsstaterne om beskyttelse af arkitektur- og naturarven, skal det nævnes, at i den afledte fællesskabsret er henstillinger ikke bindende for medlemsstaterne.

(1) EFT L 73 af 14.3.1997.